DA Den Europæiske Unions Tidende L 244/3

KOMMISSIONENS GENNEMFØRELSESFORORDNING (EU) Nr. 894/2014

af 14. august 2014

om forbud mod fiskeri efter almindelig tun i Atlanterhavet øst for 45° V og i Middelhavet for notfartøjer, der fører Kroatiens, Frankrigs, Italiens, Maltas eller Spaniens flag eller er registreret i disse lande

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1224/2009 af 20. november 2009 om oprettelse af en EF-kontrolordning med henblik på at sikre overholdelse af reglerne i den fælles fiskeripolitik (1), særlig artikel 36, stk. 2, og

ud fra følgende betragtninger:

(1) Ved Rådets forordning (EU) nr. 43/2014 af 20. januar 2014 om fastsættelse for 2014 af fiskerimuligheder for visse fiskebestande og grupper af fiskebestande gældende for EU-farvande og for EU-fartøjer i visse andre farvande (2) fastsættes det, hvor meget almindelig tun der i 2014 må fanges af EU-fiskerfartøjer og med faststående tunfiskenet i Atlanterhavet øst for 45° V og i Middelhavet.

(2) Ved Rådets forordning (EF) nr. 302/2009 af 6. april 2009 om en flerårig genopretningsplan for almindelig tun i det østlige Atlanterhav og Middelhavet, om ændring af forordning (EF) nr. 43/2009 og om ophævelse af forordning (EF) nr. 1559/2007 (3) pålægges det medlemsstaterne at oplyse Kommissionen om de individuelle kvoter, der er tildelt deres fartøjer på over 24 meter. For fangstfartøjer på under 24 m og faststående tunfiskenet skal medlemsstaterne som minimum underrette Kommissionen om, hvilke kvoter der er tildelt producentorganisationer eller grupper af fartøjer, der fisker med tilsvarende redskaber.

(3) Den fælles fiskeripolitik har til formål at sikre, at fiskerierhvervet forbliver levedygtigt på langt sigt gennem bæredygtig udnyttelse af de levende akvatiske ressourcer efter forsigtighedsprincippet.

(4) Hvis Kommissionen på grundlag af oplysninger, der er meddelt af medlemsstaterne, eller på grundlag af andre foreliggende oplysninger skønner, at de fiskerimuligheder, der er til rådighed for EU, en medlemsstat eller en gruppe af medlemsstater, må anses for at være opbrugt for et eller flere redskaber eller en eller flere flåder, meddeler Kommissionen den eller de pågældende medlemsstater dette og forbyder fiskeri i det pågældende område, med det pågældende redskab, efter den pågældende bestand eller gruppe af bestande eller for den flåde, der udøver sådant specifikt fiskeri, jf. artikel 36, stk. 2, i forordning (EF) nr. 1224/2009.

(5) Ifølge Kommissionens oplysninger er de fiskerimuligheder for almindelig tun i Atlanterhavet øst for 45° V og i Middelhavet, som er tildelt notfartøjer, der fører Kroatiens, Frankrigs, Italiens, Maltas og Spaniens flag eller er registreret i disse lande, opbrugt.

(6) Den 24. juni meddelte Kroatien Kommissionen, at landet for sine otte notfartøjer, der fisker efter almindelig tun i 2014, havde indført et fiskeristop med virkning fra den 24. juni 2014 kl. 24:00.

(7) Den 28. maj og den 9. og 12. juni meddelte Frankrig Kommissionen, at landet for sine 17 notfartøjer, der fisker efter almindelig tun i 2014, havde indført et fiskeristop med virkning fra den 28. maj for 11 fartøjer, fra den 9. juni for 2 fartøjer og fra den 12. juni for de resterende 4 fartøjer, således at alle disse fiskeriaktiviteter er indstillet fra den 12. juni 2014 kl. 09:04.

(8) Den 1., 2., 9. og 13. juni meddelte Italien Kommissionen, at landet for sine 12 notfartøjer, der fisker efter almindelig tun i 2014, havde indført et fiskeristop med virkning fra den 1. juni for 3 fartøjer, fra den 2. juni for 4 fartøjer, fra den 8. juni for fire fartøjer og fra den 13. juni for det resterende fartøj, således at alle disse fiskeriaktiviteter er indstillet fra den 13. juni 2014 kl. 23:02.

(9) Den 12. juni meddelte Malta Kommissionen, at landet for sit notfartøj, der fisker efter almindelig tun i 2014, havde indført et fiskeristop med virkning fra den 10. juni 2014 kl. 14:39.

(10) Den 28. maj meddelte Spanien Kommissionen, at landet for sine seks notfartøjer, der fisker efter almindelig tun i 2014, havde indført et fiskeristop med virkning fra den 28. maj 2014 kl. 00:00.

(11) Uanset de ovennævnte foranstaltninger gennemført af Kroatien, Frankrig, Italien, Malta og Spanien er det nødvendigt, at Kommissionen bekræfter forbuddet mod fiskeri efter almindelig tun i Atlanterhavet øst for 45° V og i Middelhavet for notfartøjer, der fører et af de pågældende EU-medlemsstaters flag eller er registreret i en af disse medlemsstater, med virkning fra den 24. juni 2014 kl. 24:00 for Kroatien, senest fra den 12. juni 2014 kl. 09:04 for Frankrig, senest fra den 13. juni 2014 kl. 23:02 for Italien, fra den 10. juni 2014 kl. 14:39 for Malta og fra den 28. maj 2014 kl. 00:00 for Spanien —

VEDTAGET DENNE FORORDNING:

Artikel 1

Fra den 24. juni 2014 kl. 24:00 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Kroatiens flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 2

Senest fra den 12. juni 2014 kl. 09:04 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Frankrigs flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 3

Senest fra den 13. juni 2014 kl. 23:02 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Italiens flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 4

Fra den 10. juni 2014 kl. 14:39 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Maltas flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 5

Fra den 28. maj 2014 kl. 00:00 er det forbudt at fiske efter almindelig tun i Atlanterhavet øst for 45° V og i Middelhavet for notfartøjer, der fører Spaniens flag eller er registreret i dette land.

Almindelig tun, som fanges af disse fartøjer fra denne dato, må ikke beholdes om bord, anbringes i bur med henblik på opfedning eller opdræt, omlades, overføres eller landes.

Artikel 6

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 14. august 2014. På Kommissionens vegne For formanden Michel BARNIER Næstformand

(1) EUT L 343 af 22.12.2009, s. 1.

(2) EUT L 24 af 28.1.2014, s. 1.

(3) EUT L 96 af 15.4.2009, s. 1.